leta nebol. Pociťujú to všetci správcovia košických kúpalísk a túto sezónu zatiaľ hodnotia ako mizernú.
Aby predsa len do svojich areálov prilákali nejakých otužilcov, snažia sa robiť rôzne akcie.
Už od dnes na plážovom kúpalisku Ryba - Anička zaplatíte nižšie vstupné po určitých hodinách: "Rozhodli sme sa, že celodenné vstupné síce ostáva pre dospelých 100 korún a pre deti 60 korún, ale už od 12. hodiny je prvá zľava. A to pre dospelých 70 korún a pre deti 45 korún. Od 15. hodiny je ďalšia zľava. Dospelý zaplatí 50 a dieťa 25 korún. Otvorené máme od 10. do 19. hodiny," informoval nás správca kúpaliska Rastislav Földes. Podľa jeho slov robia to najmä preto, aby ľudia prišli aj keď idú z práce a náhodou vykukne slniečko.
Na kúpalisku Triton o žiadnom znižovaní vstupného neuvažujú: "Znižovať vstupné nemá zmysel. Keď je zlé počasie, aj tak nikto nepríde ani zadarmo. Napríklad včera sme mali dvoch ľudí a predvčerom štyroch. Ani sme od nich nevzberali vstupné, pretože hrozilo, že sa každú chvíľu počasie ešte viac zhorší," povedal nám riaditeľ miestneho podniku MČ Juh Miroslav Michalus.
Ako však dodal, dúfajú, že počasie sa už zlepší a preto na utorok 20. júla pripravili akciu pre deti: "Pôvodne bola plánovaná na začiatok sezóny, ale kvôli počasiu sme ju preložili. Bude to športovo kultúrne podujatie pre deti od 10 do 14. hodiny. Každé dieťa, ktoré bude na kúpalisku získa ceny od sponzorov. Sú pre ne pripravené rôzne zábavné súťaže. V programe vystúpi skupina Speede. Predstaví sa tiež športový klub Taekwondo. V tento deň budú mať deti symbolické vstupné." Triton je denne otvorený od 9. do 19. hodiny.
O žiadnych zľavách a akciach zatiaľ neuvažujú na "ČH - ačku". Ak je zlé počasie, jednoducho neotvoria. Hodiny pre verejnosť tu sú od 10. do 17. hodiny.
Zatiaľ celkom slušnú návštevnosť zaevidovali cez víkend len na Mestskej plavárni. Podľa slov námestníčky pre investície TEHO Ruženy Pelikánovej, ak je len trochu vhodné počasie, ľudia chodia: "Preto tu vždy niekoho máme. Zľavy na vstupnom pre jednotlivcov nechystáme, ale robíme zľavy pre organizované skupiny detí z CVČ alebo z MČ. Keď sa nám dopredu nahlásia aj s menoslovom, každý zaplatí len 35 korún aj dospelý doprovod." Na Mestskej plavárni si môžete zaplávať už od siedmej rána do 18. hodiny.